Folketing
2005-03-10

De forebyggende besøg er jo meget bredt afklarende og giver et godt indblik i den ældres livssituation som helhed, et overblik, som visitationen til den praktiske hjælp ikke giver. Derfor kunne jeg frygte, at vi risikerer, at nogle ældre ikke får den forebyggende indsats, som kunne gøre en stor forskel. Vi vil også under udvalgsarbejdet have nærmere belyst, hvilke krav der skal stilles til det personale, som skal indgå i den foreslåede ordning, herunder om ministeren har sikret sig, at personalet har den uddannelse og den tid, der skal til. Der er også positive elementer i forslaget, herunder bedre information og flere penge til de svage ældre. Vi så dog gerne, at der også blev lagt op til, at der kommer til at stå noget om at revurdere loven efter et stykke tid, så vi eventuelt kan revidere den, hvis den ikke lever op til intentionerne. Vi vil gå positive, men kritiske ind i udvalgsarbejdet.